เงินเยนแข็ง ฉุดนิกเกอิปิดลบ 69.54 จุด
เงินเยนแข็ง ฉุดนิกเกอิปิดลบ 69.54 จุด
7 ก.ย. 2559

ดัชนีนิกเกอิตลาดหุ้นโตเกียวปิดลบในวันนี้ โดยดัชนีนิกเกอิปิดลบ 69.54 จุด หรือ 0.41% แตะที่ 17,012.44 จุด เนื่องจากเงินเยนแข็งค่าขึ้นเมื่อเทียบกับดอลลาร์สหรัฐ หลังจากมีรายงานว่า ดัชนีภาคการผลิตเดือนส.ค.ของสหรัฐขยายตัวในระดับต่ำเกินคาด
ตลาดหุ้นโตเกียวถูกกระหน่ำขายตลอดทั้งวัน หลังจากสกุลเงินดอลลาร์ร่วงลงแตะกรอบล่าง 101 เยนในช่วงบ่ายวันนี้ จากกรอบล่าง 103 เยนของวานนี้ หลังจากผลสำรวจของสถาบันจัดการด้านอุปทานของสหรัฐ (ISM) ระบุว่า ภาคบริการเดือนส.ค.ของสหรัฐมีการขยายตัวต่ำที่สุดในรอบกว่า 6 ปี
หุ้นโตโยต้า มอเตอร์ ปรับตัวลง 0.8% หุ้นมาสด้า มอเตอร์ ดิ่งลง 1.7% และหุ้นฮิตาชิ ร่วงลง 1%
ส่วนหุ้นนิฮอน โนห์ยากุ ซึ่งเป็นบริษัทเคมีด้านการเกษตร ร่วงลง 2.9% หุ้นนิสสัน เคมิคอล อินดัสทรีส์ ซึ่งเป็นบริษัทผลิตปุ๋ย ปรับตัวลง 0.6% หลังจากมีรายงานว่า รัฐบาลญี่ปุ่นกำลังพิจารณาปรับลดต้นทุนยาฆ่าแมลงและปุ๋ย โดยรัฐบาลจะเริ่มการเจรจาเพื่อปฏิรูปภาคการเกษตร ก่อนที่ข้อตกลงหุ้นส่วนยุทธศาสตร์เศรษฐกิจภาคพื้นแปซิฟิก (TPP) จะมีผลบังคับใช้